Situasjonen er betydelig verre enn det den nye sykehusledelsen første antok.

Helseforetaket har ikke en gang et felles system for å melde avvik.

– Dette har ført til ulik praksis innen foretaket. Dagens rutiner gir ikke sikkerhet for at alle avvik blir meldt og behandlet i henhold til foretaks retningslinjer, heter det i revisjonsrapporten, som i dag ble lagt fram på en pressekonferanse.

Betydelig brist.

Det var styret i Nordlandssykehuset som bestilte en gjennomgang av foretakets kvalitetssystemer etter sommerens avsløringer om feilopererte pasienter. Det er revisjonsselskapet Deloitte som har laget rapporten. Her går det fram at avvik som skulle vært meldt, ikke er blitt meldt.

Les hele rapporten her

Bildet rapporten gir av foretakets internkontroll- og kvalitetssystem er sterk og tydelig.

– Vi har betydelig brist i kvalitetssystemet, sa foretakets ferske direktør, Paul Martin Strand.

All virksomhet i sykehuset er underlagt prosedyrer. Disse skal ligge i et såkalt prosedyrebibliotek. Det er dette biblioteket revisjonsselskapet har gått gjennom og avdekket betydelige mangler i.

Manglende fokus.

Situasjonen er så alvorlig at internkontrollen ikke tilfredsstiller kravene i forskrift om internkontroll for sosial og helsetjenesten.

– Hvordan er dette mulig?

– Det har vært manglende fokus fra toppledelsen. Prosedyrer er ikke kommunisert til den enkelte leder, som dermed ikke har forstått sitt kontrollansvar, sier konstituert medisinsk direktør, Barthold Vonen.

Den nye toppledelsen ved sykehuset er overrasket over omfanget.

– Det er helheten i dette som er alvorlige. Det er mer omfattende enn jeg trodde, sier direktør Strand, som tror foretaket vil bruker både 2011 og 2012 før de har alt på plass. Nordlandssykehuset skal bruke 10 millioner kroner til å forbedre kvalitetssystemene. Nå er det klart at 10 millioner langt fra er nok.

Les mer i papirutgaven av Avisa Nordland torsdag